Petroljoggies, nooddienspersoneel vas vir petrolkaart-slenter(Argieffoto: pixabay) ŉ Aantal petroljoggies en nooddienspersoneel in Prins Albert is vandeesweek in hegtenis geneem nadat hulle reeds vir ŉ geruime tyd glo petrolkaarte gebruik om fiktiewe transaksies deur te voer. Hierdie slenter het die regering glo uit groot bedrae geld bedrieg. Die presiese omvang daarvan word nog ondersoek. Zinzi Hani, woordvoerder van die Valke, sê drie petroljoggies en vier nooddiensbeamptes het glo saamgewerk om petrolkaarte, wat deur die regering uitgereik is, vir fiktiewe transaksies te gebruik. “Die verdagtes het glo gewag tot motoriste met kontant vir brandstof betaal en dan die petrolkaarte in ruil vir die kontant gebruik. Hierdie geld is dan onder mekaar verdeel,” sê sy. Die Valke se eenheid vir korrupsie het die sewe verdagtes, almal tussen 30 en 43 jaar oud, Woensdag in hegtenis geneem. Aanklagte van korrupsie, bedrog en diefstal staar nou die verdagtes in die gesig. Hulle sal na verwagting Donderdag in die Leeu-Gamka-landdroshof in die Wes-Kaap verskyn.